ગયા વર્ષે સેમી ફાઇનલમાં પહોંચેલી કચ્છી કડવા પાટીદારની ટીમે આજે પહેલાં બૅટિંગમાં ઊતરીને ચૅમ્પિયનને છાજે એવી શરૂઆત કરી હતી. બોલરો માટે ડેન્જર મૅન ગણાતા ભાવિક ભગતે(૮૨) પહેલી ઓવરમાં જ દરેક બૉલને બાઉન્ડરીની બહાર મોકલીને કુલ ૩૩ રન ફટકાર્યા હતા અને જોતજોતાંમાં ચોથી ઓવરમાં જ પોતાની હાફ-સેન્ચરી પૂરી કરીને ટીમના સ્કોરને એક વિકેટે ૬૩ રન પર પહોંચાડી દીધો હતો. ત્યાર બાદ ત્રીજા ક્રમે આવેલા પરેશ ધોલુએ પણ શાનદાર બૅટિંગનો પરચો બતાવતાં બોલર ધવલ મેરની પાંચમી પાવર-ઓવરમાં મિડ-ડેના નિયમો અંતર્ગત બૅટિંગ-ટીમને કુલ ૪૧ રનનું બોનસ મળ્યું હતું. આ ઓવર ચાલુ વર્ષના મિડ-ડે કપમાં અત્યાર સુધીની સૌથી મોંઘી ઓવર સાબિત થઈ હતી. કચ્છી કડવા પાટીદારની ટીમનો ફાઇનલ સ્કોર ૧૦ ઓવરમાં પાંચ વિકેટે ૧૮૪ રહ્યો હતો.